b'\n_START_ARTICLE_\nOradour-sur-Glane\n_START_SECTION_\nMassakre\n_START_PARAGRAPH_\nByen er kjent fra andre verdenskrig for massakren som fant sted den 10. juni 1944 da soldater fra 1. bataljon i SS-Panzergrenadier-Regiment 4 \xc2\xabDer F\xc3\xbchrer\xc2\xbb, 2. SS-divisjon \xc2\xabDas Reich\xc2\xbb massakrerte 642 menn, kvinner og barn, under ledelse av Sturmbannf\xc3\xbchrer Adolf Diekmann. Tyskerne brant landsbyen ned til grunnen som represalier for sabotasje fra Den franske motstandsbevegelsen. _NEWLINE_Bakgrunnen for massakren var at Diekmann hadde f\xc3\xa5tt informasjon om at Sturmbannf\xc3\xbchrer Helmut K\xc3\xa4mpfe, som var fra samme divisjon, ble holdt fanget i Oradour-sur-Vayres av motstandsbevegelsen. Diekmann omringet feil by, og samlet alle innbyggerne og andre tilstede i byen, p\xc3\xa5 torget. Kvinnene og barna ble s\xc3\xa5 l\xc3\xa5st inne i kirken, mens mennene ble f\xc3\xb8rt til seks andre skur/l\xc3\xa5ver. De ble s\xc3\xa5 skutt og satt fyr p\xc3\xa5, 190 menn d\xc3\xb8de. Kirken ble satt fyr p\xc3\xa5, og alle som pr\xc3\xb8vde \xc3\xa5 unnslippe ble skutt. 247 kvinner og 205 barn d\xc3\xb8de. Det var kun fem overlevende fra massakren. _NEWLINE_Landsbyen ble etter krigen ikke gjenoppbygd, men omgjort til et minnesmerke med kirkeg\xc3\xa5rd, museum og monument. Dagens landsby ble bygd like ved siden av ruinene av den opprinnelige. Byens skjebne ble skildret i den kritikerroste britiske dokumentarserien En verden i krig fra 1973.'